Gimė 1963 m. rugsėjo 25 d. Šiauliuose. 1981 m. baigė Šiaulių 14-ąją vidurinę mokyklą (dabar Šiaulių Lieporių gimnazija). 1986 m. baigė Lietuvos žemės ūkio akademijos miškų ūkio fakultetą. Įgijo miškininko inžinieriaus specialybę.
1994–1999 m. – Lietuvos sodininkystės ir daržininkystės instituto jaunesnysis mokslinis darbuotojas, doktorantas, 1999–2002 m. – mokslo darbuotojas. 2003–2010 m. – Botanikos instituto mokslo darbuotojas, nuo 2010 m. – Gamtos tyrimų centro Botanikos instituto Vandens ekotoksikologijos laboratorijos mokslo darbuotojas.
1999 m. Lietuvos žemės ūkio universitete ir Lietuvos sodininkystės ir daržininkystės institute apgynė daktaro disertaciją „Azoto trąšų ir mineralinio azoto dirvožemyje įtaka brokolių bei žiedinių kopūstų derliui ir jo kokybei“1. 1999 m. suteiktas daktaro laipsnis.
Disertaciniame darbe nustatė azoto trąšų ir jų normų įtaką žiedinių kopūstų ir brokolių derliui ir kokybei velėniniame jauriniame glėjiškai pajaurėjusiame priesmėlio ant vidutinio priemolio dirvožemyje, įvertino dirvožemio nitratinio azoto įtaką augalams. Nustatė azoto trąšų efektyvumą pagal dirvožemio ir augalų kokybinius rodiklius, ištyrė azoto trąšų įtaką mineralinio azoto dinamikai dirvožemyje augalų vegetacijos metu. Parengė žiedinių kopūstų ir brokolių tręšimo azotu sistemą pagal mineralinio azoto kiekį dirvožemyje pavasarį.
Išspausdino apie 14 mokslinių, keturis mokslo populiarinimo straipsnius.
Dalyvavo mokslinėse konferencijose Graikijoje, Šveicarijoje, Honkonge, JAV, Prancūzijoje, Lenkijoje, Estijoje, Suomijoje, Kanadoje, Norvegijoje, Vokietijoje.
Vadovavo dviejų Vilniaus universiteto bakalauro ir magistro programų studentų diplominiams darbams. Lietuvos augalų fiziologų draugijos narys.
Nuorodos
1 R. Karitonas. Azoto trąšų ir mineralinio azoto dirvožemyje įtaka brokolių bei žiedinių kopūstų derliui ir jo kokybei = Effect of nitrogen fertilizers and mineral N in soil on yield and quality of broccoli and cauliflower : daktaro disertacijos santrauka. – Kaunas (Babtai), 1999. – 32 p.